Nyerges András

Szigorúan

bizalmas történet

(Részlet)

Fapadoskonyv.hu Kft.

Fapadoskonyv.hu Kft.

honlap: www.fapadoskonyv.hu

e-mail: info@fapadoskonyv.hu

Borító: Rimanóczy Andrea

ISBN 978-963-299-385-0

ELSŐ RÉSZ

ITT MINDEN A BIZALOMRA ÉPÜL

1. FONTOS TUDNIVALÓK

ÖNÉLETRAJZUNK ELKÉSZÍTÉSÉHEZ

Tisztelt ……………….. elvtárs!

Önéletrajza megírásához kérjük igénybe venni az alább megadott szempontokat. Az önéletrajzot 3 napos határidővel kell elkészíteni, írógépen vagy tintával, sima miniszterpapíron, összesen 4 oldal legyen! Dátumot, lakcímet ne felejtsünk el ráírni! Mellékeljünk 1 db 6x 9-es, 1 évnél nem régebbi igazolványképet. (A szempontokat szíveskedjék gondosan megőrizni, mert a későbbiekben nem áll módunkban újat adni belőle.)

1. Neve, esetleges előző neve. Névváltoztatásának ideje, körülményei, pontos oka.

2. Születési hely, idő (év, hó, nap).

3. Eredeti foglalkozása (üzemi munkás, kisipari munkás, agrárproletár, 7 holdon aluli dolgozó paraszt, 7 holdas vagy azon felüli paraszt, földbirtokos, vállalkozó, értelmiség, új értelmiség, kisiparos, kiskereskedő, irodai alkalmazott, egyéb alkalmazott, hivatalsegéd, portás stb.).

4. Apja, anyja foglalkozása a felszabadulás előtt. Mozgalmi múltjuk (ha van) részletes ismertetése. Apja teljesített-e a felszabadulás előtt rendőri, csendőri vagy továbbszolgáló hivatásos katonai szolgálatot? Ha igen, milyen rendfokozattal? Volt-e és milyen politikai szervezetnek tagja? Járt-e nyugaton? Kapott-e kitüntetést? Volt-e büntetve és miért, mikor, mennyi időre?

5. Élnek-e rokonai külföldön? Ha igen, kik, hol, mióta? Miért hagyták el az országot? Tart-e fenn velük kapcsolatot, ha igen, ez milyen jellegű?

6. Iskoláit hol, mikor, milyen eredménnyel végezte? Mit csinált a felszabadulás előtt? (Ezt kérjük különösen részletezni!) Milyen üzemben, hivatalban dolgozott?

7. Járt-e külföldön, ha igen, hol, mikor, milyen céllal? Kikkel ismerkedett meg? Kapcsolatuk jellege? Érintkezik-e velük?

8. Részt vett-e a felszabadulás előtt a munkásmozgalomban? Ha igen, ki, mikor, milyen körülmények között kapcsolta be? Kivel, esetleg kikkel állt összeköttetésben? Nevezze meg tevékenységét, annak esetleges tanúit.

9. Volt-e letartóztatva, internálva, mikor, mennyi időre, miért?

10. Volt-e katona, ha igen, mikortól meddig, milyen csapattestnél, milyen rangfokozatban? Járt-e a fronton? Volt-e hadifogságban, ha igen, hol és meddig? Ottani tevékenysége. Mikor tért haza? Milyen más állam hadseregében teljesített szolgálatot, mikortól meddig, milyen alakulatnál?

12. Mióta párttag (mióta van elismerve a párttagsága)? Részletezze! (MKP, SZDP, MDP) Van-e és milyen pártiskolai végzettsége? A felszabadulás előtt volt-e tagja más politikai pártnak? Részt vett-e egyéb szervezetek (nyilas, cionista, Kalot stb.) munkájában? Volt-e tagja párton belüli frakciónak, ha igen, kikkel állt kapcsolatban?

13. Volt-e pártfegyelmije, mikor, miért, milyen büntetést kapott? Kizárták-e a pártból, ha igen, miért, mikor, visszavételének dátuma, ajánlói, körülményei.

14. Legmagasabb iskolai végzettsége. Szakmai képesítése. Esetleges nyelvismerete. Határozza meg, hogy gyengén, közepesen vagy jól beszéli-e ezeket a nyelveket! Ha jól, hol tanulta meg?

15. Van-e vagyona (ingó – ingatlan), ház, föld, üzlet, üzem, részvény, kötvény stb. Hogy jutott hozzá? (Örökölte, saját szerzés stb.)

16. Volt-e 1945-ben igazoló eljárás alatt? Az igazolás eredménye? Mellékelje a határozatot.

17. Sorolja fel korábbi (felszabadulás előtti) keresetnyújtó foglalkozásait. Munkaadó neve, mikortól meddig, milyen beosztásban dolgozott stb.

18. Jelenlegi munkáját megelőzően hol volt állásban? Oda ki javasolta? Miért jött el? (Részletesen!)

19. Volt-e hivatali fegyelmije, hol, miért és mi volt az ítélet?

20. Milyen mellékfoglalkozása van, milyen jövedelemmel?

21. Háborús események folytán eltávozott-e nyugatra mint katona, mint levente vagy mint polgári személy? Mikor tért haza?

22. 1939 óta hol lakott?

23. Rokonai közül ki milyen politikai pártnak, feloszlatott egyesületnek volt tagja a felszabadulás után?

24. Rokonai közül volt-e valaki büntető eljárás alatt, internálva vagy börtönben; ki, mikor, miért?

25. Családtagjai közül jelenleg ki, milyen tömegszervezetnek tagja, milyen munkát végez ott?

26. Családtagjai közül ki lett a pártból kizárva, és miért?

27. Mivel tölti a szabadidejét?

28. Egészségi állapota?

29. Tervei a jövőre vonatkozóan?

30. Egyéb bejelentenivalók.

Fegyelmi felelősségem tudatában kijelentem, hogy a közölt adatok a valóságnak megfelelnek, és azokat okmányokkal (esetleg tanúkkal) tudom igazolni.

1950. január 1.

Adamcsók Józsefné

személyzeti osztályvezető